sl lv es lv en lv en ceb lv lv fi es es lv lv lv fr ceb lv lv lv es sl lv lv lv lv lv lv lv en lv lv lv lv lv lv lv lt lv lv pl lv lv fr lv lv lv uk en eo lv lv lv lv en
Pienākusi trešā diena manā Camino Latvia ceļā. Kaut kā ar to gulēšanu man neiet – vakar nevarēju aizmigt, jo sala pēdas, bet bija tāds nogurums, ka aizdomāties, ka somā ir guļammaiss, man neizdevās.
Ceļos augšā bez kavēšanās, jo jau plkst. 8.00 ir sarunāta tikšanās ar to pašu Valkas mācītāju, jo viņš darbojas arī Strenčos. Visu izdaru laicīgi, lai šoreiz nenokavētu mūsu tikšanos. Mācītājs ļoti punktuāls un jau plkst. 8.00 pāri auto stāvvietai māju viņam ar roku. Sajūtas, it kā būtu seni draugi.
Tā kā vakar man nebija spēks apstaigāt Strenču psihoneiroloģiskās slimnīcas teritoriju, tad šorīt ir patīkams pārsteigums, cik plaša, sakopta un mieru nesoša ir šī teritorija. Ar mācītāju dodamies uz Strenču baznīcu un pa ceļam klausos stāstos par slimnīcas un Strenču vēsturi. Ejot gan vienu slimnīcas ēku, pa logiem trīs kungi ar smaidīgām sejām māj man ar roku un es māju tiem pretī. Caur šauri atvērto loga spraugu, viens kungs pavada mani ar dziesmu. Viņi tur, es šeit, bet šķiet sajutām līdzīgu sirds siltumu.
Nonākuši Strenču baznīcā, uzklausu mācītāja stāstus arī par baznīcu, kopā aizlūdzam un tur arī saņemu nākošo zīmogu pasē. Tālāk mans ceļš uz priekšu ved vienai.
Ieskrienu arī uz pāris vārdiem Strenču Tūrisma informācijas centrā un saņemu vēl vienu zīmogu pasē.
Tālāk mans ceļš ved pie Gaujas, kuras krastā uzslieta Strenču estrāde. Pa Gaujas krastiem soļojas viegli, jo ir ļoti skaisti. Visa diena šodien pa skaistiem ceļiem un mežiem. Viss ir balansā – ja vakar bija tikai putekļi un auto, tad šodien no auto praktiski ne miņas. Kilometrs pie kilometra caur mežiem. Esmu viena pati ar putnu dziesmām. Pa ceļam pāris mazās pilsētas vai ciemi - Ūdriņas un Pūpoli - kurus nekad iepriekš nebiju ne dzirdējusi, ne apmeklējusi. Soļojas viegli un lielākā daļa maršruta jau veikta.
Pāris kilometrus pirms Brenguļiem mani sveicina pretī nākoša nepazīstama dāma, kas uzrunā mani vārdā. Jā, tie sociālie tīkli ir interesanta padarīšana, un sekojot maniem stāstiem Instagramā, Dita jau nojautusi, ka iespējams mani šodien satiks. Pati veic pārgājiena aplīti citā virzienā. Apskaujamies un sasmeļamies enerģiju un katra dodamies savā virzienā.
Bet es sapņoju par Brenguļu alus pagrabu, kur beidzot varēšu nobaudīt kādu gardu kafejnīcas ēdienu. Esmu klāt, bet še Tev - tas tiešām ir tāds riktīgs alus pagrabs, kur ēdieni pielāgoti aliņiem. No siltā ēdiena var dabūt tikai mazās picas ar gaļu, pelēkos zirņus un kāpostus. Pilni plaukti čipsu un riekstiņu. Izvēlos kāpostus ar rupjmaizi, tomātu sulu un čipsus. Ļoti dīvaina kombinācija.
Izejot no Brenguļiem ceļš mazliet jāpameklē, jo tas vijas starp māju pagalmiem, un patiesi negribas izmīdīt kādu dobi vai iztraucēt mieru. Sajūtas, ka līdz naktsmītnei daudz nav palicis un tūlīt, tūlīt būšu klāt. Bet ceļš tikai vijas un vijas gar upi. Līkums aiz līkuma un galu neredz. Uznākusi arī svelme. Ceļš ved pa Abula taku un beigās vēl pāriet Mīlestības takā. Ceļš turpina vīties gar upi un līkločiem pievienojas kalniņi. Spēka jau palicis mazāk, bet vēl jāpievarē stāvi upes krasti augšā un lejā. Augšā iet nav viegli, bet ir drošāk, jo lejā ejot bail, ka soma pastums ar inerci uz priekšu un abas sāksim ripot.
Ar piepūli, bet laimīga sasniedzu savas naktmājas - Jaunarājos - man ierāda atsevišķu koka namiņu, divos stāvos. Camino Latvia ceļa veicējiem gultasvietas cena (un ja esi viens, tad mājiņas cena) ir 15 EUR. Es fiksi izmetos un ielecu peldkostīmā, un laižu uz Gauju.Taču dzirdu, ka saimnieks man sauc: "Hei! Hei! Jums ciemiņš!" Ak, šie trakie pārsteigumi. Draugi mani izseko un brauc ciemos. Šoreiz atbraukusi Dita un atved man ceturtdaļu arbūza. Par šo es jau saņoju trīs dienas.
Gaujā ir ļoti auksts ūdens un es ar bļāvieniem ūdenī iemērcos trīs reizes. Tagad ir labi. Vakarā sēžu uz mājiņas terases grīdas un laimīga ēdu arbūzu. Pie sevis domāju, cik ļoti gājiens apbružā ķermeni, bet spodrina sirdi.
Ja tev patīk manis veidotais saturs, tad šādi vari man pateikt paldies. Spied pelēko pogu, lai uzsauku man kafijas tasi vai zilo pogu, lai dalītos ar rakstu Facebook. Es pateicos par jebkuru tavu izvēli!
Dalies ar rakstu Facebook Atbalstīt
4. diena // Valmiera - Liepa (Lode)
Ir klāt ceturtā diena uz Camino Latvia ceļa un es beidzot labi gulēju, tikai...
2. diena // Turna - Strenči
Gulēts maz. Kaut kā tas uztraukums mazliet ir, vienai guļot kaut kur dziļos...
Ir liela laime piedzīvot mierīgu sevi. Apstāties. Baudīt. Ieelpot. Sajust. Būt pateicīgai. To mācos ik dienu.
43. diena // Kopenick - Berlin
Saņem ziņu par jaunu stāstu savā e-pastā!
"What if I told you" garantē, ka Jūsu dati netiks nodoti trešajai personai, bet tiks izmantoti atbilstoši Likumam par fizisko personu datu aizsardzību unsubscribe@whatifitoldyou.eu
© whatifitoldyou — All Rights Reserved